Starptautiskā Kosmosa Universitāte

Starptautiskā Kosmosa Universitāte () ir augstākās izglītības iestāde, kuras galvenā mītne atrodas Strasbūras priekšpilsētā Ilkirhā-Grāfenstadenē, Francijā. Tā ir veltīta kosmosa izpētei, kā arī tā pielietojumam miermīlīgiem mērķiem, izmantojot starptautiskas un daudznozaru izglītības un pētniecības programmas. ISU tika dibināta 1987. gadā un ir reģistrēta Francijā un Amerikas Savienotajās Valstīs kā bezpeļņas organizācija. 2020. gada aprīlī ISU bija vairāk nekā 5000 absolventu no 109 valstīm.

Starptautiskās kosmosa universitātes kanclers, kas ir universitātes Padomdevēju padomes galva, ir Eitans Stibe, bijušais Izraēlas astronauts. Starp agrākajiem kancleriem bijuši Bazs Oldrins un Arturs Klārks. Prezidents, kas vada praktisko darbu, ir Džons Vensvīns.

 Vēsture 
1985. gadā kosmosa entuziasti Pīters Diamendiss, Tods Houlijs un Roberts D. Ričardss izveidoja Kosmosa paaudzes fondu ar mērķi veicināt identitātes izjūtu cilvēkiem, kas dzimuši kopš kosmosa ēras sākuma.Hawley T (1986) Space Generation. Proceedings of the 37th International Astronautical Congress, Innsbruck, Austria, 4–11 October 1986, IAF-86-360 Viena no fonda izstrādātajām idejām bija izveidot īpašu “Kosmosa universitāti”,Peeters W (2006) The International Space University. In: Organizations and Strategies in Astronomy. Heck A (ed), Springer: Dordrecht, Vol. 7 kas guva atbalstu no vairākām pazīstamām kosmosa jomas personībām.McAleer N (1992). Arthur C. Clarke: The Authorized Biography. Contemporary Books: Chicago.

Iniciatīva tika tālāk attīstīta un 1986. gadā Bolderā, ASV, prezentēta Astronautikas zinātņu sasniegumu sanāksmē.Diamandis P, Sunshine K (1986). "Creating an International Space University". Advances in Astronautical Sciences. Aerospace Century XXI, Space Missions and Policy, Vol. 64, Part I, pp. 533–540 Nākamajā gadā no 1987. gada 10. līdz 12. aprīlim Masačūsetsas Tehnoloģiju institūtā (MIT) tika sasaukta trīs dienu dibināšanas konference; datumi tika izvēlēti, lai pieminētu Jurija Gagarina pirmo kosmosa lidojumu (1961. gada 12. aprīlī).

Pievienojoties ceturtajam dibinātājam, Kristoferam D. Mo, darbs pie ISU izveides sākās nopietni. Starptautiskās Kosmosa universitātes oficiāla izveide notika kā bezpeļņas izglītības organizācija Masačūsetsā. Pirmā ISU Vasaras sesiju programma notika MIT no 1988. gada 20. jūnija līdz 20. augustam ar lielāko kosmosa aģentūru atbalstu. Pirmos starptautiskos vasaras sesijas dalībniekus svinīgi vadīja četri dibinātāji gājienā pāri Čārlza upei no MIT Keimbridžā uz Bostonu.

ISU sākotnēji attīstījās kā ģeogrāfiski decentralizēts institūts, un vasaras sesijas katru gadu tika sasauktas citā valstī. Pēc starptautiska konkursa par Centrālā kampusa rīkotājpilsētu ISU 1994. gadā pārcēlās no Masačūsetsas uz Ilkirhu-Grāfenstadeni, kas atrodas uz dienvidiem no Strasbūras. Pirmajos gados maģistra studiju programmas notika Strasbūras Nacionālās augstākās fizikas skolas (École Nationale Supérieure de Physique de Strasbourg) API ēkā. ISU tagad kā bezpeļņas izglītības organizācija ir reģistrēta Elzasā, un joprojām ir reģistrēta arī ASV.

2002. gadā ar vietējās varas palīdzību ISU ieguva savu ēku llkirhu-Grafenstādenes Inovāciju parkā.

Francijas Izglītības ministrija 2004. gadā atzina ISU kā augstākās izglītības iestādi. Kopš 1998. gada ISU ir pastāvīgā novērotāja statuss Apvienoto Nāciju Organizācijas Kosmosa lietu biroja Kosmosa miermīlīgas izmantošanas komitejā. 1995. gadā ISU tika piešķirta arī pilntiesīga dalība Kosmosa aģentūras forumā. ISU ir Starptautiskās Astronautikas federācijas (IAF) biedre.

 Studijas 
Universitāte piedāvā viena vai divu gadu kosmosa studiju maģistra programmu Strasbūrā un īsākas profesionālās pilnveides programmas visā pasaulē. 

 Struktūra 
ISU organizatoriskā struktūra ietver Padomdevēju padomi, kuru vada kanclers, un Pilnvaroto padomi, ko ievēl ISU valdes locekļi. Pilnvaroto padome nosaka ISU vispārējos mērķus, pārrauga universitātes darbību un ieceļ ISU prezidentu. Prezidentu atbalsta izpildkomiteja, akadēmiskais personāls (kas sagatavo un īsteno ISU programmas) un administratīvais personāls (atbildīgs par iestādes ikdienas darbību). Akadēmisko personālu vada dekāns, kuru atbalsta personāls, kas ir atbildīgs par ISU akadēmiskajām programmām (maģistra un SSP) un bibliotēkas pakalpojumiem. ISU Akadēmiskā padome ir atbildīga par ISU mācību un pētniecības darbību akadēmiskās kvalitātes nodrošināšanu. ISU akadēmiskā personāla sastāvā ir vairāki rezidenti mācībspēki, kurus pēc nepieciešamības programmām papildina citi mācībspēki un lektori.

 Atsauces 

 Ārējās saites 

Kategorija:Universitātes Francijā
Kategorija:Kosmosa izpēte